b"\n_START_ARTICLE_\nKraljevina Srbija (1718-1739)\n_START_SECTION_\nIme\n_START_PARAGRAPH_\nV avstrijskih uradnih dokumentih iz tistega \xc4\x8dasa se je ozemlje imenovalo Kraljevina Srbija. Avstrijski cesar je za srbskega kralja imenoval samega sebe. Njegov upravnik v Srbiji je imel uraden naziv predsednik administracije, uprava pa se je imenovala Vojna komandatura Kraljevine Srbije (nem\xc5\xa1ko Milit\xc3\xa4rkommandatur des K\xc3\xb6nigreichs Serbien).\n_START_SECTION_\nOzadje\n_START_PARAGRAPH_\nKonec 17. stoletja je Habsbur\xc5\xa1ka monarhija pregnala Osmane iz ve\xc4\x8djega dela Panonske ni\xc5\xbeine, vklju\xc4\x8dno z Ba\xc4\x8dko in zahodnim Sremom. Banat in jugovzhodni Srem sta bila leta 1699 \xc5\xa1e vedno v Osmanskem cesarstvu._NEWLINE_Ko je leta 1716-1718 ozemlje od Dalmacije preko Bosne in Hercegovine do Beograda in Podonavja spet postalo prizori\xc5\xa1\xc4\x8de avstrijsko-osmanske vojne, ki jo je vodil princ Evgen Savojski, so se Srbi vojskovali na avstrijski strani. Osmansko cesarstvo je s podpisom po\xc5\xbearevskega miru 21. julija 1718 izgubilo vso ozemlje v Podonavju, se pravi Banat in del Srema, severne dele sedanje osrednje Srbije, severno Bosno, dele Dalmacije, Malo Vla\xc5\xa1ko in Peloponez. S podpisom po\xc5\xbearevskega miru 21. julija 1718 je Habsbur\xc5\xa1ka monarhija (med drugim) dobila tudi Beograd in severne dele sedanje osrednje Srbije.\n_START_SECTION_\nUprava\n_START_PARAGRAPH_\nV letih 1717-1720 je bila v kraljevini za\xc4\x8dasna vojna uprava na \xc4\x8delu z grofom Johannom O'Dwyerjem. Po letu 1720 je kraljevina dobila civilno upravo, ki se je uradno imenovala Administracija Srbije ali Beograjska administracija, ki je bila v cesarjevi domeni. Na \xc4\x8delu uprave je bil feldmar\xc5\xa1al Karel Aleksander W\xc3\xbcrttember\xc5\xa1ki, ki se je uradno imenoval predsednik administracije, neuradno pa guverner. Imel je dva pomo\xc4\x8dnika, vojaka in civilista, ki sta bila pristojna za upravo in sodstvo. V letih 1733-1738 je bil guverner grof Karl Christoph von Schmettau, v letih 1738-1739 pa grof Georg Olivier von Wallis. Uprava in sodna oblast sta spadali pod vojno upravo, finan\xc4\x8dna pa pod komoro. Vojna oblast je bila podrejena Dvornemu vojnemu svetu, komorna pa Dvornemu komornemu svetu. Administracija je bila precej odvisna od odobritev omenjenih dvornih svetov. Nekatere odlo\xc4\x8ditve so administraciji po\xc5\xa1iljali samo v vednost._NEWLINE_Ozemlje sedanje vzhodne Srbije, ki je leta 1718 tudi pri\xc5\xa1lo pod avstrijsko upravo, ni bilo vklju\xc4\x8deno v Kraljevino Srbijo, ampak v Temi\xc5\xa1varsko banovino.\n_START_SECTION_\nUprava\n_START_PARAGRAPH_\nDr\xc5\xbeava je bila razdeljena na 15 okro\xc5\xbeij (provizoratov) pod upravo 11 provizorjev. Okro\xc5\xbeja so bila razdeljena na kne\xc5\xbeine in te na vasi. Provizor je imel prvega pomo\xc4\x8dnika i\xc5\xa1pana (\xc5\xbeupana), ki je bil hkrati njegov namestnik, in dva ali tri ibrajterje. Kne\xc5\xbeine so upravljali oborknezi, vasi pa knezi. Provizorji so imeli administrativno, sodno, policijsko in finan\xc4\x8dno oblast. Oborknezi in knezi so ostali isti kot pod osmansko oblastjo, medtem ko so novodo\xc5\xa1li uradniki dobivali pla\xc4\x8de iz dr\xc5\xbeavne blagajne. Tretjina vasi v Srbiji je bila opu\xc5\xa1\xc4\x8dena. Ker je bila v Srbiji edini fevdalec dr\xc5\xbeava, so se davki pla\xc4\x8devali vojni komori. Glavni davek je bil davek na zemlji\xc5\xa1\xc4\x8de. Poleg komorskih vasi, ki so pla\xc4\x8devale davke, so bile tudi hajdu\xc5\xa1ke, ki jih niso._NEWLINE_Beograd je bil izjemma, ker je imel srbsko in nem\xc5\xa1ko ob\xc4\x8dino. Srbi so imeli svoj zbor uglednih me\xc5\xa1\xc4\x8danov in ob\xc4\x8dinski odbor s knezom/birovom, ki je bil hkrati sodnik.\n_START_SECTION_\nOboro\xc5\xbeene sile\n_START_PARAGRAPH_\nSede\xc5\xbe vojske je bil v Beogradu, kjer so bili name\xc5\xa1\xc4\x8deni grenadirji in pehota. V \xc5\xa0abcu, Valjevu, Rudniku in Jagodini so bile razporejene \xc5\xa1e tri konjeni\xc5\xa1ke divizije. Poleg vojske je obstajala tudi srbska milica, organizirana po vaseh v kapetanate, skupno petnajst. Na \xc4\x8delu milice je bil Vuk Isakovi\xc4\x87. Hajdu\xc5\xa1ke vasi so bile predvem ob meji. Imele so dolo\xc4\x8dena pooblastila in morale \xc4\x8duvati mejo, potnike in kurirje.\n_START_SECTION_\nKonec habsbur\xc5\xa1ke uprave\n_START_PARAGRAPH_\nV novi vojni je Osmanskemu cesarstvu po sklenitvi beograjskega miru leta 1739 uspelo pridobiti del izgubljenih ozemelj, med njimi vsa ozemlja ju\xc5\xbeno od Donave in Save in Malo Vla\xc5\xa1ko. Srbsko prebivalstvo so ponovno doletela vojna pusto\xc5\xa1enja, pregoni in ma\xc5\xa1\xc4\x8devanja._NEWLINE_Zadnja avstrijsko-tur\xc5\xa1ka vojna je bila tako imenovana dubi\xc5\xa1ka vojna (1788\xe2\x80\x941791), v kateri je Avstrija pozivala kristjane v Bosni k vstaji proti osmanski dr\xc5\xbeavi."